《叔父生日 其二》
宋代·苏过

沟渎嗟寻常，固为吞舟厄。风无九万里，焉载垂天翼。

老人卧箕九，初非厌簪绂。时哉莫吾容，道大俗隘迫。

虎兕歌旷野，鸾凤栖枳棘。苍生谩怅望，吾道何欣戚。

卜筑殆将隐，门无翟公客。高踪蹑巢由，援手谢卨稷。

我观造物意，申甫为时出。未应兹伟人，独不裨衮职。

功名世所趋，富贵亦过隙。岂知难老福，天以寿有德。

亭亭南涧松，不羡栋梁索。方兹阅寒暑，宁欲顾匠石。

世间出世间，此得无两得。回首承明庐，摩挲看铜狄。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家九昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。